3. ลักษณะการประกอบธุรกิจ

1.  บริษัทฯ และพัฒนาการที่สำคัญ

บริษัทฯ ก่อตั้งขึ้นเมื่อวันที่ 12 พฤศจิกายน 2530 ด้วยทุนจดทะเบียนเริ่มแรก 5,000,000 บาท
ในชื่อ บริษัท ออนป้า อินเตอร์เนชั่นแนล จำกัด ต่อมา ในปี 2537 ได้ทำการแปรสภาพเป็น บริษัท
ออนป้า อินเตอร์เนชั่นแนล จำกัด (มหาชน) เพื่อเข้าจดทะเบียนในตลาดหลักทรัพย์แห่งประเทศไทย
ที่ผ่านมา บริษัทฯ มีการเปลี่ยนชื่อหลายครั้ง เพื่อให้มีความเหมาะสม
และสอดคล้องกับลักษณะที่ดำเนินธุรกิจ โดยเมื่อวันที่ 18 กันยายน 2549
โดยการอนุมัติของที่ประชุมวิสามัญผู้ถือหุ้นครั้งที่ 1/2549 มีมติให้เปลี่ยนชื่อบริษัทฯเป็น บริษัท ไลฟ์
อินคอร์ปอเรชั่น จำกัด (มหาชน) และทำการจดทะเบียนกับกระทรวงพาณิชย์แล้วเสร็จ เมื่อวันที่ 26
กันยายน 2549

ที่ผ่านมา บริษัทฯ มีการเพิ่มทุนจดทะเบียน และลดทุนจดทะเบียน
เพื่อให้ขนาดของกิจการมีความเหมาะสมในการดำเนินธุรกิจในขณะนั้น ในปี 2549 บริษัทฯ
มีการลดทุนจดทะเบียนในส่วนที่ยังไม่มีการจัดสรร, ลดทุนจดทะเบียน
โดยการลดจำนวนหุ้นสามัญที่ออกและเรียกชำระแล้ว เพื่อล้างบัญชีส่วนต่ำมูลค่าหุ้น
และลดผลขาดทุนสะสมออก ต่อมาในปีเดียวกัน ได้ทำการเพิ่มทุนจดทะเบียน เป็น 460,000,000
บาท ซึ่งได้ดำเนินการแล้วเสร็จในเดือนกุมภาพันธ์ 2550

บริษัทฯ มีการเปลี่ยนแปลงมูลค่าที่ตราไว้จากมูลค่าหุ้นละ 1 บาท เป็น 0.10 บาท
โดยการเพิ่มจำนวนหุ้นจาก 460,000,000 หุ้น เป็น 4,600,000,000 หุ้น
โดยยังคงมีจำนวนทุนจดทะเบียนเท่าเดิม คือ 460,000,000 บาท
การดำเนินการเปลี่ยนแปลงมูลค่าที่ตราไว้ดังกล่าว ดำเนินการแล้วเสร็จ
และสามารถซื้อขายในมูลค่าที่ตราไว้ดังกล่าวในตลาดหลักทรัพย์แห่งประเทศไทย ตั้งแต่วันที่ 28
ธันวาคม 2550

ในปี 2550 บริษัทฯ มีการจำหน่ายเงินลงทุนในบริษัท แชนแนล (วี) ไทยแลนด์ จำกัด
คืนให้กับผู้ร่วมลงทุนเดิมรายอื่น เพื่อเป็นการลดความซ้ำซ้อนในการดำเนินธุรกิจลง อย่างไรก็ดี
บริษัทฯมีการร่วมทุนกับกลุ่มพันธมิตรใหม่ ๆ เพิ่มเติมเช่นกัน เช่น
การร่วมทุนโดยการซื้อหุ้นเพิ่มทุนในบริษัท แอ็กทีฟมีเดีย (ไทยแลนด์) จำกัด
ซึ่งเป็นบริษัทย่อยของบริษัทนับตั้งแต่ปี 2550, การร่วมจัดตั้ง บริษัท ฟิวเจอร์ ไลฟ์ เทเลวิชั่น จำกัด
ซึ่งต่อมาได้ดำเนินการจดทะเบียนแล้วเสร็จในเดือนกุมภาพันธ์ 2551
ซึ่งเป็นบริษัทย่อยแห่งใหม่ของบริษัทในปี 2551
และการร่วมกับพันธมิตรในการลงทุนสร้างภาพยนตร์ในนาม “ไลฟ์ฟิล์ม (LIVE FILM)”
ซึ่งถือเป็นหน่วยธุรกิจของบริษัทฯ

ปี 2551 บริษัทฯมีการเพิ่มทุน 2 ครั้ง ดังนี้ การเพิ่มทุนครั้งที่ 1 เป็นการเพิ่มทุนจดทะเบียนจาก
460,000,000 บาท เป็น 690,000,000 บาท
เพื่อรองรับการออกและเสนอขายใบสำคัญแสดงสิทธิให้แก่ผู้ถือหุ้นเดิม ในอัตราส่วน 2 หุ้นสามัญเดิม
สามารถซื้อใบสำคัญแสดงสิทธิได้ 1 หน่วย ในราคา 0.50 บาท และมีราคาการใช้สิทธิเท่ากับ 1
บาท การเพิ่มทุนครั้งที่ 2 เป็นผลจากภาวะเศรษฐกิจที่ซบเซา
บริษัทฯจึงได้เสนอที่ประชุมวิสามัญผู้ถือหุ้น ครั้งที่ 1/2551
ยกเลิกการออกและเสนอขายใบสำคัญแสดงสิทธิข้างต้น และทำการลดทุนจดทะเบียนคงเหลือ
460,000,000 บาท และในการประชุมคราวเดียวกัน ได้มีการอนุมัติเพิ่มทุนจดทะเบียนอีก
740,000,000 บาท โดยการออกหุ้นสามัญเพิ่มทุนจำนวน 7,400,000,000 หุ้น
มูลค่าที่ตราไว้หุ้นละ 0.10 บาท รวมเป็นทุนจดทะเบียนทั้งสิ้น 1,200,000,000 บาท
โดยมีวัตถุประสงค์ในการจัดสรรหุ้นสามัญเพิ่มทุนดังกล่าว ดังต่อไปนี้

-   หุ้นสามัญเพิ่มทุนจำนวน 2,300,000,000 หุ้น
    เพื่อรองรับการออกและเสนอขายใบสำคัญแสดงสิทธิให้แก่ผู้ถือหุ้นเดิม จำนวน
    2,300,000,000 หน่วย ในอัตราส่วน 2 หุ้นสามัญเดิม สามารถซื้อใบสำคัญแสดงสิทธิได้ 1
    หน่วย ในราคา 0.50 บาท และมีราคาการใช้สิทธิเท่ากับ 1 บาท

-   หุ้นสามัญเพิ่มทุนจำนวน 5,100,000,000 หุ้น เพื่อเสนอขายให้แก่บุคคลในวงจำกัด
    (Private Placement) โดยเป็นหุ้นสามัญที่เรียกชำระเป็นตัวเงินจำนวน 3,600,000,000
    หุ้น และหุ้นสามัญที่เรียกชำระเป็นทรัพย์สินอื่นจำนวน 1,500,000,000 หุ้น

นอกจากนี้ เพื่อประโยชน์ในการบริหารงาน ในเดือนธันวาคม 2551
บริษัทฯได้จำหน่ายเงินลงทุนในบริษัท ป๊อบสตาร์ซ แมเนจเมนท์ จำกัด ให้แก่บริษัท ไลฟ์ ทีวี จำกัด
ทั้งจำนวน ซึ่งทำให้บริษัทดังกล่าวถือเป็นบริษัทย่อยของบริษัท ไลฟ์ ทีวี จำกัด

ในปี 2552
บริษัทฯได้ออกและเสนอขายใบสำคัญแสดงสิทธิตามที่ได้รับอนุมัติจากที่ประชุมวิสามัญผู้ถือหุ้นครั้งที่
1/2552 โดยจัดสรรให้แก่ผู้ถือหุ้นเดิมจำนวน 2,299,780,337 หน่วย ต่อมา
ได้ทำการจดทะเบียนเป็นหลักทรัพย์จดทะเบียนในตลาดหลักทรัพย์แห่งประเทศไทย
และเริ่มทำการซื้อขายเมื่อวันที่ 16 กุมภาพันธ์ 2552 ใช้ชื่อย่อในการซื้อขายว่า “LIVE-W1”
นอกจากนี้ ในช่วงเวลาเดียวกัน บริษัทฯได้ทำการเรียกชำระทุนจดทะเบียนเพิ่มขึ้นจำนวน 3 ครั้ง
ครั้งที่ 1 และ 2 เป็นการเรียกชำระทุนจดทะเบียนเนื่องจากการใช้สิทธิของใบสำคัญแสดงสิทธิ
และครั้งที่ 3 เป็นการเสนอขายให้บุคคลในวงจำกัด 2 ราย
จึงทำให้บริษัทฯมีทุนจดทะเบียนเรียกชำระแล้วในวันที่ 31 ธันวาคม 2552 เท่ากับ
550,000,252.50 บาท สำหรับในส่วนการดำเนินการธุรกิจ
บริษัทฯมีการจัดตั้งหน่วยธุรกิจใหม่ภายใต้การดำเนินการของบริษัทฯ คือ Live Aviation
Management (LIVE AIM)
เพื่อดำเนินการเป็นตัวแทนจำหน่ายภาพยนตร์สำหรับให้บริการของสายการบินขึ้น
และดำเนินการเป็นตัวแทนจำหน่ายสื่อโฆษณาของกิจการในกลุ่มบริษัทแก่หน่วยงานและองค์กรขนาดใหญ่

สำหรับบริษัทย่อย ในช่วงปี 2552 บริษัท ไลฟ์ มีเดีย กรุ๊ป จำกัด (มหาชน)
ได้แปรสภาพเป็นบริษัทมหาชน และเพิ่มทุนจดทะเบียนเป็น 30,000,000 บาท นอกจากนี้
ในส่วนของบริษัท ฟิวเจอร์ ไลฟ์ เทเลวิชั่น จำกัด ได้มีการเพิ่มทุนจดทะเบียนเป็น 3,000,000
บาท โดยบริษัทฯลดสัดส่วนการถือหุ้นลงจากร้อยละ 55 คงเหลือเท่ากับร้อยละ 40
เพื่อเปิดโอกาสในกลุ่มผู้ร่วมทุนกลุ่มใหม่ คือ บริษัท มีเดีย อินเทลลิเจนท์ จำกัด และบริษัท ไทม์
บรอดคาสท์ จำกัด

ในปี 2553 บริษัทโดยมติที่ประชุมสามัญผู้ถือหุ้นประจำปี 2553 เมื่อวันที่ 14 พฤษภาคม 2553
ได้มีมติให้มีการลดทุนจดทะเบียนของบริษัท จากจำนวน 1,200,000,000.00 บาท
(12,000,000,000 หุ้น มูลค่าหุ้นละ 0.10 บาท) เป็น 779,978,033.70 บาท
(7,799,780,337 หุ้น มูลค่าหุ้นละ 0.10 บาท) โดยการตัดหุ้นสามัญที่ยังมิได้จำหน่ายจำนวน
420,021,966.30 บาท (4,200,219,663 หุ้น มูลค่าหุ้นละ 0.10 บาท)

และในการประชุมดังกล่าวยังได้มีมติให้โอนส่วนเกินมูลค่าหุ้นจำนวน 41,152,355.40
บาทเพื่อชดเชยผลขาดทุนสะสม อีกทั้งยังได้มีมติให้ลดทุนชำระแล้วของบริษัทลงจำนวน
396,000,181.80 บาท จากจำนวน 779,978,033.70 บาท เหลือ 383,977,851.90 บาท
โดยการลดทุนที่ชำระแล้วลงจำนวน 396,000,181.80 บาท ทำให้ทุนที่ชำระแล้วลดลงจากจำนวน
550,000,252.50 บาท เหลือ 154,000,070.70 บาท มูลค่าหุ้นละ 0.10 บาท
เพื่อชดเชยขาดทุนสะสมบางส่วนของบริษัท
บริษัทได้นำมตินี้ไปจดทะเบียนกับกรมพัฒนาธุรกิจการค้าแล้วเมื่อวันที่ 31 สิงหาคม 2553

สำหรับบริษัทย่อย ในช่วงปี 2553 บริษัท ไลฟ์ ทีวี จำกัด ได้มีการเพิ่มทุนจดทะเบียนเป็น
154,000,000 บาท โดยบริษัทลดสัดส่วนการถือหุ้นลงจากร้อยละ 99.10 คงเหลือเท่ากับร้อยละ
90.10

2. ภาพรวมของการประกอบธุรกิจ

บริษัทฯประกอบธุรกิจบันเทิงและสื่อโฆษณา โดยมีธุรกิจหลักแบ่งออกเป็น 4 ประเภท ได้แก่

1. ธุรกิจผลิตรายการบันเทิงสำหรับโทรทัศน์ระบบบอกรับสมาชิก
2. ธุรกิจรับจ้างโฆษณา ทำป้ายโฆษณา และให้เช่าป้ายโฆษณา
3. ธุรกิจนำเข้าและให้บริการด้านไอทีซิเคียวริตี้
4. ธุรกิจการจัดแสดงและบริหารศิลปิน

[]

ณ 31 ธันวาคม 2553 บริษัทฯ มีบริษัทย่อยรวม 9 บริษัท ได้แก่

1.  บริษัท ไลฟ์ เรดิโอ จำกัด

  ประเภทธุรกิจ สื่อวิทยุกระจายเสียง สัดส่วนการถือหุ้น 97.5%

2.  บริษัท ไลฟ์ ทีวี จำกัด

  ประเภทธุรกิจ ผลิตรายการบันเทิงสำหรับโทรทัศน์ระบบบอกรับสมาชิก สัดส่วนการถือหุ้น 90.1%

3.  บริษัท ฟิวเจอร์ ไลฟ์ เทเลวิชั่น จำกัด (ได้มีมติเลิกบริษัทในวันที่ 30 ธันวาคม 2553
    ขณะนี้อยู่ในขั้นตอนการชำระบัญชี)

  ประเภทธุรกิจ ผู้ผลิต ส่งเสริมการขาย และเป็นตัวแทนในการจำหน่ายสื่อโฆษณา
  สัดส่วนการถือหุ้น 40%

4.  บริษัท ไลฟ์ มีเดีย กรุ๊ป จำกัด (มหาชน)

  ประเภทธุรกิจ รับจ้างโฆษณา ทำป้ายโฆษณา และให้เช่าป้ายโฆษณา สัดส่วนการถือหุ้น 99.9%

5.  บริษัท แอ็กทีฟมีเดีย (ไทยแลนด์) จำกัด

  ประเภทธุรกิจ นำเข้าและให้บริการด้านไอทีซิเคียวริตี้ สัดส่วนการถือหุ้น 40%

6.  บริษัท อิน แอนด์ ออน สตูดิโอ จำกัด (ในปี 2553 ไม่มีการประกอบธุรกิจใด ๆ)

  ประเภทธุรกิจ การจัดแสดง สัดส่วนการถือหุ้น 99.9%

7.  บริษัท ดิจิตอล ไร้ท์ พิคเจอร์ จำกัด (มหาชน) (ในปี 2553 ไม่มีการประกอบธุรกิจใด ๆ)

  ประเภทธุรกิจ ผลิตและจำหน่ายสินค้าภาพยนตร์ สัดส่วนการถือหุ้น 99.9%

8.  บริษัท บีเอ็นที มิวสิค แอนด์ พับลิชชิ่ง จำกัด (ได้มีมติเลิกบริษัทในวันที่ 30 ธันวาคม 2553
    ขณะนี้อยู่ในขั้นตอนการชำระบัญชี)

  ประเภทธุรกิจ ผลิตและจำหน่ายเพลง, นิตยสาร สัดส่วนการถือหุ้น 75%

9.  บริษัท ทริลเลี่ยน เทเลวิชั่น จำกัด

  ประเภทธุรกิจ ผู้ผลิต ส่งเสริมการขาย และเป็นตัวแทนในการจำหน่ายสื่อโฆษณา
  สัดส่วนการถือหุ้น 30%

3. โครงสร้างรายได้ของบริษัท ไลฟ์ อินคอร์ปอเรชั่น จำกัด (มหาชน) และบริษัทย่อย

[]

4. วิสัยทัศน์ในการดำเนินธุรกิจ

บริษัทฯ มีวิสัยทัศน์ในการดำเนินธุรกิจที่สำคัญ คือ ก้าวสู่การเป็นองค์กรด้านสื่อและบันเทิงระดับสากล
ที่ดำเนินงาน พัฒนา ผลิต บริหารลิขสิทธิ์ และเผยแพร่สื่อบันเทิงหลากรูปแบบ ซึ่งรวมถึง ภาพยนตร์
รายการโทรทัศน์ ดนตรี ตลอดจนกิจกรรมการแสดงต่างๆ เพื่อผู้ชมทั่วโลก